ddrg/super_eurlex huggingface dataset:
Úradný vestník L 079 , 26/03/1991 S. 0001 - 0001



Rozhodnutie Rady zo 4. marca 1991 o uzavretí Rámcovej dohody o spolupráci medzi Európskym hospodárskym spoločenstvom a Čílskou republikou (91/158/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä na jej články 113 a 235, so zreteľom na odporúčanie Komisie, so zreteľom na stanovisko Európskeho parlamentu [1], keďže na dosiahnutie svojich cieľov v oblasti zahraničných hospodárskych vzťahov by malo spoločenstvo schváliť rámcovú dohodu o spolupráci s Čílskou republikou, PRIJALA TOTO ROZHODNUTIE: Článok 1 Týmto sa v mene spoločenstva schvaľuje Rámcová dohoda o spolupráci medzi Európskym hospodárskym spoločenstvom a Čílskou republikou. Text dohody tvorí prílohu tohto rozhodnutia. Článok 2 Predsedovi Rady prislúcha oznámenie podľa článku 21 dohody [2]. Článok 3 Komisia, podporovaná predstaviteľmi členských štátov, zastupuje spoločenstvo v zmiešanom výbore vytvorenom podľa článku 17 dohody. Článok 4 Toto rozhodnutie sa uverejní v Úradnom vestníku Európskych spoločenstiev. Nadobudne účinnosť dňom jeho uverejnenia. V Bruseli 4. marca 1991 Za Radu predseda J. F. Poos [1] Stanovisko poskytnuté 18. februára 1991 (dosiaľ nebolo uverejnené v úradnom vestníku). [2] Deň nadobudnutia účinnosti dohody uverejní v Úradnom vestníku Európskych spoločenstiev generálny sekretariát Rady. --------------------------------------------------
Úradný vestník L 205 , 27/07/1991 S. 0002 - 0002



Rozhodnutie Rady z 20. júna 1991 o uzavretí dohody medzi Európskym hospodárskym spoločenstvom a Švajčiarskou konfederáciou o priamom poistení s výnimkou životného poistenia (91/370/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na poslednú vetu jej článku 57 ods. 2 a článku 235, so zreteľom na návrh Komisie [1], v spolupráci s Európskym parlamentom [2], so zreteľom na stanovisko Hospodárskeho a sociálneho výboru [3], keďže je žiaduce schváliť dohodu so Švajčiarskom týkajúcu sa priameho poistenia, iného než životné poistenie, podpísanú v Luxemburgu 10. októbra 1989, ROZHODLA TAKTO: Článok 1 Týmto sa v mene spoločenstva schvaľuje dohoda medzi Európskym hospodárskym spoločenstvom a Švajčiarskou konfederáciou o priamom poistení, s výnimkou životného poistenia. Text dohody je pripojený k tomuto rozhodnutiu. Článok 2 Predseda Rady prijme opatrenia potrebné na výmenu listín podľa článku 44 dohody [4]. V Luxemburgu 20. júna 1991 Za Radu predseda R. Goebbels [1] Ú. v. ES C 53, 5.3.1990, s. 1. [2] Ú. v. ES C 72, 18.3.1991, s. 175, a rozhodnutie z 12. júna 1991 (zatiaľ neuverejnené v úradnom vestníku). [3] Ú. v. ES C 56, 7.3.1990, s. 27. [4] Dátum nadobudnutia platnosti dohody bude uverejnený v Úradnom vestníku Európskych spoločenstiev generálnym sekretariátom Rady. --------------------------------------------------
Úradný vestník L 135 , 30/05/1991 S. 0060 - 0060

Fínske špeciálne vydanie: Kapitola 3 Zväzok 37 S. 0205

Švédske špeciálne vydanie: Kapitola 3 Zväzok 37 S. 0205



Rozhodnutie Komisie z 22. mája 1991 o ochranných veterinárnych opatreniach pri dovoze zmrazeného semena hovädzieho dobytka z Izraela (91/277/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 88/407/EHS zo 14. júna 1988, ktorá stanovuje veterinárne požiadavky na obchod so zmrazeným semenom hovädzieho dobytka v rámci spoločenstva a na jeho dovoz [1], a najmä na jej článok 10, so zreteľom na rozhodnutie Komisie 90/14/EHS [2] z 20. decembra 1989 o zozname tretích krajín, z ktorých členské štáty povoľujú dovoz zmrazeného semena hovädzieho dobytka, naposledy zmenené a doplnené rozhodnutím 91/276/EHS [3]; keďže situácia v Izraeli je celkove uspokojivá, pokiaľ ide o pravidelnosť a rýchlosť poskytovania informácií, preventívnych veterinárnych predpisov a kontrol, štruktúru a právomoci veterinárnych pracovísk, ako aj organizáciu a vykonávanie preventívnych opatrení v boji proti nákazlivým chorobám zvierat; keďže na základe rozhodnutia 91/276/EHS bol Izrael zaradený do zoznamu tretích krajín, z ktorých členské štáty povoľujú dovoz zmrazeného semena hovädzieho dobytka; keďže veterinárne podmienky a predpisy k veterinárnym osvedčeniam sa musia prispôsobiť veterinárnej situácii príslušnej krajiny; keďže z dôvodu súčasného stavu nákazy v Izraeli sa musí zakázať dovoz zmrazeného semena hovädzieho dobytka do spoločenstva; keďže toto rozhodnutie sa v závislosti od vývoja nákazy v Izraeli zreviduje; keďže opatrenia tohto rozhodnutia sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Členské štáty zakazujú dovoz zmrazeného semena hovädzieho dobytka z Izraela. Článok 2 Toto rozhodnutie je adresované členským štátom. Bruseli 22. mája 1991 Za Komisiu Ray Mac Sharry člen Komisie [1] Ú. v. ES L 194, 22.7.1988, s. 10. [2] Ú. v. ES L 8, 11.1.1990, s. 71. [3] Ú. v. ES L 135, 30.5.1991, s. 58. --------------------------------------------------
Úradný vestník L 134 , 29/05/1991 S. 0056 - 0057

Fínske špeciálne vydanie: Kapitola 3 Zväzok 37 S. 0199

Švédske špeciálne vydanie: Kapitola 3 Zväzok 37 S. 0199



Rozhodnutie Komisie zo 14. mája 1991, ktorým sa navrhuje zoznam tretích krajín, z ktorých sú členské štáty oprávnené dovážať embryá domáceho hovädzieho dobytka (91/270/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 89/556/EHS z 25. septembra 1989 [1] o veterinárnozdravotných podmienkach, ktorými sa riadi obchod s embryami hospodárskeho dobytka vo vnútri spoločenstva a dovozy týchto embryí z tretích krajín, naposledy zmenenú a doplnenú smernicou Rady 90/425/EHS z 26. júna 1990 [2], najmä na jej článok 7; keďže systém vytvorenia zoznamu tretích krajín, z ktorých členské štáty môžu dovážať embryá domáceho hovädzieho dobytka, je stanovený smernicou 89/556/EHS; keďže na účely vytvorenia takého zonamu je potrebné vziať do úvahy zdravotný stav zvierat v tretích krajinách a podobné zoznamy, ktoré existujú pre dovoz živých zvierat a spermií; keďže spoločenstvo musí prijať ďalšie opatrenia vzhľadom na dovoz embryí; keďže Komisia pokračuje v plnení úloh týkajúcich sa prípravy takýchto opatrení príslušným tempom; keďže vzhľadom na rešpektovanie obmedzení vyplývajúcich zo zoznamu, dovozy embryí naďalej podlieha vnútroštátnym právnym predpisom o hygienických a veterinárnych kontrolách, pokiaľ už nepodlieha hygienickým opatreniam spoločenstva; keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Členské štáty môžu dovážať embryá domáceho hovädzieho dobytka len z tých tretích krajín, ktoré sú na zozname prílohy k tomuto rozhodnutiu. Článok 2 Toto rozhodnutie je adresované členským štátom. V Bruseli 14. mája 1991 Za Komisiu Ray Mac Sharry člen Komisie [1] Ú. v. ES L 302, 19.10.1989, s. 1. [2] Ú. v. ES L 224, 18.8.1990, s. 29. -------------------------------------------------- PRÍLOHA Zoznam tretích krajín, z ktorých sú členské štáty oprávnené dovážať embryá domáceho hovädzieho dobytka Austrália Rakúsko Kanada Československo Fínsko Maďarsko Izrael Nový Zéland Nórsko Poľsko Rumunsko Švédsko Švajčiarsko USA Juhoslávia --------------------------------------------------
Úradný vestník L 221 , 09/08/1991 S. 0030 - 0030

Fínske špeciálne vydanie: Kapitola 3 Zväzok 38 S. 0149

Švédske špeciálne vydanie: Kapitola 3 Zväzok 38 S. 0149



Rozhodnutie Komisie z 19. júla 1991 o počítačovej sieti spájajúcej veterinárne orgány (Animo) (91/398/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 90/425/EHS z 26. júna 1990 týkajúcej sa veterinárnych a zootechnických kontrol uplatniteľných v obchode vo vnútri spoločenstva s niektorými druhmi živých zvierat a výrobkov s cieľom dobudovania vnútorného trhu [1], naposledy zmenenej a doplnenej smernicou 91/68/EHS [2], najmä na jej článok 20 ods. 1, keďže, vzhľadom na pokračujúce dobudovanie vnútorného trhu so živými zvieratmi a niektorými výrobkami a zrušenie veterinárnej inšpekcie na vnútorných hraniciach je nevyhnutné, v súlade s článkom 20 ods. 1 smernice 90/425/EHS, zriadiť počítačovú sieť spájajúcu veterinárne orgány, všeobecne známu ako "Animo"; keďže v prvom rade by sa mali určiť základné princípy pre celkovú štruktúru počítačovej siete; keďže nevyhnutné vykonávacie predpisy sa budú prijímať následne v zmysle uvedených zásad v súlade s článkom 20 ods. 3 smernice 90/425/EHS; keďže so zreteľom na článok 4 ods. 2 smernice 90/425/EHS, článok 4 ods. 5 smernice Rady 90/675/EHS z 10. decembra 1990 určujúcej zásady, ktorými sa riadi organizácia veterinárnych kontrol produktov vstupujúcich do spoločenstva z tretích krajín [3] a povinnosti, ktoré sa budú ukladať pohraničným kontrolným stanovištiam zodpovedným za inšpekciu živých zvierat prichádzajúcich z tretích krajín, počítačová sieť bude musieť spájať ústredné orgány členských štátov, určené miestne orgány a pohraničné inšpekčné stanovištia; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Na účely tohto rozhodnutia "jednotka" znamená: - akýkoľvek príslušný ústredný orgán členského štátu, - akýkoľvek miestny orgán členského štátu určený ako taký na účely počítačovej siete, - akékoľvek pohraničné inšpekčné stanovište, ako je definované v článku 2 ods. 2 bod g) smernice 90/675/EHS, - akékoľvek pohraničné stanovište oprávnené vykonávať veterinárnu inšpekciu zvierat z tretích krajín prichádzajúcich do spoločenstva. Článok 2 1. Každá jednotka sa musí pripojiť k počítačovej veterinárnej sieti. 2. Každá jednotka musí byť vybavená nasledujúcim: - mikropočítačom s operačným systémom typu MS-DOS alebo UNIX, - modemom umožňujúcim moduláciu a demoduláciu informácií prechádzajúcich cez telefónne linky alebo akékoľvek iné vysokorýchlostné linky, - tlačiarňou, - rovnakým komunikačným softvérom a aplikačným softvérom umožňujúcim pripojenie každej jednotky k počítačovej veterinárnej sieti. Článok 3 Toto rozhodnutie je adresované členským štátom. V Bruseli 19. júla 1991 Za Komisiu Ray Mac Sharry člen Komisie [1] Ú. v. ES L 224, 18.8.1990, s. 29. [2] Ú. v. ES L 46, 19.2.1991, s. 19. [3] Ú. v. ES L 373, 31.12.1990, s. 1. --------------------------------------------------
Úradný vestník L 340 , 11/12/1991 S. 0001 - 0001



Rozhodnutie Rady zo 7. októbra 1991 o uzavretí Rámcovej dohody o spolupráci medzi Európskym hospodárskym spoločenstvom a Spojenými štátmi mexickými (91/627/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä na jej články 113 a 235, so zreteľom na návrh Komisie [1], so zreteľom na stanovisko Európskeho parlamentu [2], keďže na dosiahnutie svojich cieľov v oblasti zahraničných hospodárskych vzťahov by malo spoločenstvo schváliť rámcovú dohodu o spolupráci prerokovanú so Spojenými štátmi mexickými, PRIJALA TOTO ROZHODNUTIE: Článok 1 Týmto sa v mene spoločenstva schvaľuje Rámcová dohoda o spolupráci medzi Európskym hospodárskym spoločenstvom a Spojenými štátmi mexickými. Text dohody tvorí prílohu tohto rozhodnutia. Článok 2 Predsedovi Rady prislúcha, aby v mene spoločenstva podal oznámenie podľa článku 43 dohody [3]. Článok 3 Komisia, podporovaná predstaviteľmi členských štátov, zastupuje spoločenstvo v zmiešanom výbore vytvorenom podľa článku 39 dohody. V Luxemburgu 7. októbra 1991 Za Radu predseda W. Kok [1] Ú. v. ES C 91, 9.4.1991, s. 4. [2] Ú. v. ES C 267, 14.10.1991. [3] Ú. v. ES L 340, 11.12.1991, s. 16. --------------------------------------------------
Úradný vestník L 332 , 03/12/1991 S. 0021 - 0021



Rozhodnutie Rady z 28. októbra 1991 o uzavretí Dohody medzi Európskym hospodárskym spoločenstvom a Islandskou republikou o založení spolupráce v oblasti vzdelávania a odbornej prípravy v rámci programu Erasmus (91/613/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 235, so zreteľom na návrh Komisie [1], so zreteľom na stanovisko Európskeho parlamentu [2], keďže rozhodnutím 87/327/EHS [3], naposledy zmeneným a doplneným rozhodnutím 89/663/EHS [4], prijala Rada Akčný program Európskeho spoločenstva na podporu mobility univerzitných študentov (Erasmus); keďže 5. novembra 1990 Rada oprávnila Komisiu, aby v súlade s osobitnými smernicami o rokovaní uzavrela dvojstranné dohody s krajinami EZVO a Lichtenštajnskom, zamerané na spoluprácu v oblasti všeobecného a odborného vzdelávania v rámci programu Erasmus; keďže dohoda o spolupráci medzi Európskym hospodárskym spoločenstvom a Islandskou republikou môže posilniť účinky programu Erasmus, a to rozvojom spolupráce medzi vysokými školami a tiež zvyšovaním odbornej kvalifikácie ľudských zdrojov v Európe, ROZHODLA TAKTO: Článok 1 Týmto sa v mene spoločenstva schvaľuje Dohoda medzi Európskym hospodárskym spoločenstvom a Islandskou republikou o založení spolupráce v oblasti vzdelávania a odbornej prípravy v rámci programu Erasmus. Znenie dohody tvorí prílohu tohto rozhodnutia. Článok 2 Predseda Rady podá oznámenie v zmysle článku 13 dohody [5]. V Luxemburgu 28. októbra 1991 Za Radu predseda J. M. M. Ritzen [1] Ú. v. ES C 127, 17.5.1991, s. 3. [2] Stanovisko poskytnuté 24. októbra 1991 (ešte neuverejnené v úradnom vestníku). [3] Ú. v. ES L 166, 25.6.1987, s. 20. [4] Ú. v. ES L 395, 30.12.1989, s. 23. [5] Pozri stranu 71 tohto úradného vestníka. --------------------------------------------------
Úradný vestník L 321 , 23/11/1991 S. 0024 - 0027



Rozhodnutie Rady z 18. novembra 1991 o uzavretí Dohovoru o Medzinárodnej komisii na ochranu Labe (91/598/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 130s, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], so zreteľom na rezolúciu Rady a zástupcov vlád členských štátov, ktorí sa 19. októbra 1987 stretli na zasadaní Rady o pokračovaní a realizácii politiky Európskeho spoločenstva a akčného programu pre životné prostredie (1987 — 1992) [4] a štvrtého akčného programu Európskych spoločenstiev pre životné prostredie, ktorý je pripojený k uvedenej rezolúcii, ďalej len "štvrtý akčný program", keďže v nadväznosti na predchádzajúce akčné programy zahŕňa štvrtý akčný program medzi svoje hlavné oblasti činnosti monitorovanie a kontrolu vôd s cieľom zlepšiť jej kvalitu a znížiť znečisťovanie; keďže štvrtý akčný program vyzýva spoločenstvo a jeho členské štáty k aktívnej účasti na medzinárodných opatreniach na ochranu životného prostredia a v tejto súvislosti prikladá zvláštny význam dvojstranným vzťahom s tretími krajinami; keďže Dohovor o Medzinárodnej komisii na ochranu Labe, podpísaný v Magdeburgu 8. októbra 1990, ustanovuje najmä zriadenie medzinárodnej komisie na predchádzanie znečisťovaniu Labe a jej povodia v rozsahu pôsobnosti tohto dohovoru; keďže existujúce právne predpisy spoločenstva týkajúce sa znečisťovania vôd sa v súčasnosti uplatňujú na Labe a jej prítokoch, ak pretekajú územím Spolkovej republiky Nemecko; keďže sa zdá byť nevyhnutné, aby spoločenstvo schválilo dohovor s cieľom dosiahnuť jeden z cieľov spoločenstva, pokiaľ ide o zachovanie, ochranu a zlepšovanie kvality životného prostredia, ako ustanovuje Jednotný európsky akt; keďže uvedený dohovor bol v mene spoločenstva podpísaný 8. októbra 1990, ROZHODLA TAKTO: Článok 1 Týmto sa v mene Európskeho hospodárskeho spoločenstva schvaľuje Dohovor o Medzinárodnej komisii na ochranu Labe. Text dohovoru je priložený k tomuto rozhodnutiu. Článok 2 Predseda Rady oznámi v mene Európskeho hospodárskeho spoločenstva Spolkovej republike Nemecko ako depozitárovi dohovoru, že zo strany spoločenstva boli splnené podmienky nadobudnutia platnosti dohovoru v súlade s prvým pododsekom článku 18 dohovoru. V Bruseli 18. novembra 1991 Za Radu predseda J. E. Andriessen [1] Ú. v. ES C 93, 11.4.1991, s. 10. [2] Ú. v. ES C 158, 17.6.1991, s. 291. [3] Ú. v. ES C 191, 22.7.1991, s. 21. [4] Ú. v. ES C 328, 7.12.1987, s. 1. --------------------------------------------------
Úradný vestník L 066 , 13/03/1991 S. 0018 - 0018

Fínske špeciálne vydanie: Kapitola 3 Zväzok 36 S. 0214

Švédske špeciálne vydanie: Kapitola 3 Zväzok 36 S. 0214



Rozhodnutie Rady zo 4. marca 1991, ktorým sa mení a dopĺňa rozhodnutie 90/424/EHS o výdavkoch vo veterinárnej oblasti (91/133/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej oblasti [1], najmä na jeho článok 24 ods. 1, so zreteľom na návrh Komisie, keďže rozhodnutie 90/424/EHS ustanovuje možnosť finančného príspevku spoločenstva na vyhubenie a monitorovanie chorôb uvedených v prílohe k danému rozhodnutiu; keďže daný zoznam chorôb môže byť zmenený alebo doplnený tak, aby sa prihliadalo na vývoj zdravotnej situácie v spoločenstve; keďže vzhľadom na tento vývoj by nákazlivá pleuropneumónia hovädzieho dobytka mala byť pridaná do daného zoznamu chorôb, aby bolo možné získať pre vykonanie programov na vyhubenie a monitorovanie tejto choroby finančný príspevok spoločenstva, PRIJALA TOTO ROZHODNUTIE Článok 1 Do skupiny 1 prílohy k rozhodnutiu 90/424/EHS sa vkladá nasledujúca zarážka: "— Nákazlivá pleuropneumónia hovädzieho dobytka" . Článok 2 Toto rozhodnutie je adresované členským štátom. V Bruseli 4. marca 1991 Za Radu predseda R. Steichen [1] Ú. v. ES L 224, 18.8.1990, s. 19. --------------------------------------------------
Úradný vestník L 075 , 21/03/1991 S. 0056 - 0056

Fínske špeciálne vydanie: Kapitola 11 Zväzok 16 S. 0246

Švédske špeciálne vydanie: Kapitola 11 Zväzok 16 S. 0246



Rozhodnutie Rady z 18. marca 1991 o oznámení uplatnenia Medzinárodnej dohody o jute a výrobkoch z juty spoločenstvom (91/152/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä na jej články 113 a 116, so zreteľom na návrh Komisie, keďže dňa 20. decembra 1990 bola spoločenstvom a jeho členskými štátmi podpísaná Medzinárodná dohoda o jute a jutových výrobkoch z roku 1989 [1]; keďže všetky členské štáty naznačili zámer uplatňovať dohodu; keďže spoločenstvo a jeho členské štáty by mali oznámiť generálnemu tajomníkovi Organizácie spojených národov, že zamýšľajú uplatňovať dohodu, SA ROZHODLA TAKTO: Článok 1 Spoločenstvo a jeho členské štáty, po ukončení nevyhnutných vnútorných postupov, oznámi generálnemu tajomníkovi Organizácie Spojených národov, že uplatní Medzinárodnú dohodu o jute a výrobkoch z juty (1989), ako dovážajúci členovia, keď nadobudne platnosť v súlade s článkom 40 ods. 3 Článok 2 Týmto sa predseda Rady poveruje určiť osoby splnomocnené na uloženie listiny o oznámení v mene Európskeho hospodárskeho spoločenstva. V Bruseli 18. marca 1991 Za Radu predseda J.-C. Juncker [1] Ú. v. ES L 29, 4.2.1991, s. 4. --------------------------------------------------
Úradný vestník L 256 , 13/09/1991 S. 0059 - 0059



Rozhodnutie Rady z 8. júla 1991, ktoré sa týka predbežného uplatňovania schválenej zápisnice, ktorá mení a dopĺňa Dohodu medzi Európskym hospodárskym spoločenstvom a Thajským kráľovstvom o obchode s textilnými výrobkami (91/478/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä na jej článok 113, so zreteľom na návrh Komisie, keďže pred ukončením postupov nevyhnutných na jej uzatvorenie Dohoda medzi Európskym hospodárskym spoločenstvom a Thajským kráľovstvom o obchode s textilnými výrobkami, parafovaná 28. júna 1986, je predbežne uplatňovaná od 1. januára 1987 v súlade s, pokiaľ ide o Spoločenstvo, rozhodnutím 87/460/EHS [1]; keďže schválenou zápisnicou [2] medzi Európskym hospodárskym spoločenstvom a Thajským kráľovstvom z 21. apríla 1988 sa zúčastnené strany dohodli, že zavedú dodatočné rezervné množstvá pre textilné kategórie 4 a 5; keďže Dohoda o textile z roku 1986 ustanovuje možnosť preskúmania kvantitatívnych úprav kvót pre určité kategórie, aby sa umožnilo založenie harmonizovaného systému; keďže, po konzultáciách medzi spoločenstvom a Thajskom, bola 26. septembra 1990 zúčastnenými stranami parafovaná schválená zápisnica, ktorá s účinnosťou od 1. januára 1989 zlučuje dodatočné rezervné množstvá so základnými kvótami na výrobky kategórií 4 a 5 ustanovenými v Dohode o textile; keďže pred ukončením postupov nevyhnutných na uzatvorenie Dohody o textile z roku 1986 a predtým platnej schválenej zápisnice z 25. marca 1988 [3] a 21. apríla 1988, schválená zápisnica z 26. septembra 1990 by sa mala dočasne uplatňovať, s účinnosťou od 26. septembra 1990, ak existuje recipročné dočasné uplatňovanie zo strany Thajského kráľovstva; ROZHODLA TAKTO: Článok 1 Pred ukončením postupov nevyhnutných na uzatvorenie schválenej zápisnice z 26. septembra 1990, ktorá mení a dopĺňa Dohodu medzi Európskym hospodárskym spoločenstvom a Thajským kráľovstvom o obchode s textilnými výrobkami, by sa mala v spoločenstve dočasne uplatňovať, s účinnosťou od 26. septembra 1990, ak existuje recipročné dočasné uplatňovanie zo strany Thajského kráľovstva. Znenie schválenej zápisnice sa pripája k tomuto rozhodnutiu. Článok 2 Komisia sa vyzýva, aby vyhľadala dohodu s vládou Thajského kráľovstva o dočasnom uplatňovaní schválenej zápisnice uvedenej v článku 1 a aby o tom informovala Radu. V Bruseli 8. júla 1991 Za Radu predseda W. Kok [1] Ú. v. ES L 255, 5.9.1987, s. 127. [2] Ú. v. ES L 95, 8.4.1989, s. 30. [3] Ú. v. ES L 95, 8.4.1989, s. 28. --------------------------------------------------
Úradný vestník L 343 , 13/12/1991 S. 0046 - 0047

Fínske špeciálne vydanie: Kapitola 3 Zväzok 39 S. 0208

Švédske špeciálne vydanie: Kapitola 3 Zväzok 39 S. 0208



Rozhodnutie komisie z 3. decembra 1991, ktorým sa stanovuje vzor správy prenášanej prostredníctvom počítačovej siete "Animo" (91/637/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol pri obchodovaní s určitými živými zvieratami a produktmi v rámci spoločenstva s ohľadom na dobudovanie vnútorného trhu [1], naposledy zmenenú a doplnenú smernicou 91/496/EHS [2], a najmä na jej článok 20 odsek 3, keďže 19. júla 1991 Komisia prijala rozhodnutie 91/398/EHS o počítačovej sieti spájajúcej veterinárne orgány (Animo) [3]; keďže na zabezpečenie nerušenej činnosti siete by sa mal stanoviť vzor správy, ktorú majú príslušné veterinárne orgány posielať; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Správa, ktorá sa má prenášať prostredníctvom počítačovej siete Animo, má byť v súlade so vzorom uvedeným v prílohe. Článok 2 Toto rozhodnutie sa preskúma do 31. decembra 1992 vzhľadom na vývoj veterinárnych predpisov, a to najmä tých, ktoré sa týkajú certifikačných požiadaviek. Článok 3 Toto rozhodnutie je adresované členským štátom. V Bruseli 3. decembra 1991 Za Komisiu Ray Mac Sharry člen Komisie [1] Ú. v. ES L 224, 18.8.1990, s. 29. [2] Ú. v. ES L 268, 24.9.1991, s. 56. [3] Ú. v. ES L 221, 9.8.1991, s. 30. -------------------------------------------------- PRÍLOHA VZOR SPRÁVY 1. Dátum prenosu 2. Pôvod - Kód krajiny – kód jednotky - Zdravotné osvedčenie - Číslo - Dátum - Meno veterinárneho lekára, ktorý podpísal osvedčenie 3. Určenie - Kód krajiny – kód jednotky - Príjemca a adresa miesta určenia 4. Tovar - Druh – kód - Počet/množstvo 5. Dopravný prostriedok - Druh dopravy (nákladný automobil, vlak, lietadlo, loď atď.) - Identifikácia dopravného prostriedku (registračné číslo nákladného automobilu, číslo vagónu, číslo letu, meno plavidla, číslo kontajneru atď.) 6. Poznámky [Najmä pre hraničné inšpekčné miesta: pôvod zvierat a produktov.] --------------------------------------------------